|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 5592 Αθήνα, 16/12/2015

**ΔΕΛΤΙΟ ΤΥΠΟΥ**

To Εργατικό Κέντρο Αθήνας δηλώνει την αμέριστη συμπαράστασή του στον αγώνα των εργαζομένων της WIND για υπογραφή επιχειρησιακής σύμβασης και σταμάτημα των απολύσεων.

Με απόφαση της τελευταίας Γ.Σ. **οι εργαζόμενοι στη Wind προχωρούν σε 24ωρη απεργιακή κινητοποίηση στις 17/12/15**.

Γιατί δεν δέχονται να έχουν συναδέλφους εργαζομένους δύο ταχυτήτων, νέες μειώσεις μισθών, απαξίωση των παλιών συναδέλφων, γιατί υπερασπίζονται την ίση μεταχείριση όλων των εργαζομένων, νέων και παλιών. Γιατί δεν δέχονται τον αποχαρακτηρισμό επιδομάτων. Τα επιδόματα έχουν προκύψει από συλλογικές κατακτήσεις και κάποια έχουν τεθεί λόγω των επιμέρους χαρακτηριστικών της άσκησης των καθηκόντων, όπως συμβαίνει σε πολλούς κλάδους. Επίσης, πολλές επιχειρήσεις πλέον βαφτίζουν επιδόματα ως «οικειοθελή παροχή» και μετά τα αφαιρούν.

Τη στιγμή που οι συλλογικές συμβάσεις δεν επαναφέρονται και η κυβέρνηση δεν αλλάζει όλους τους αντεργατικούς νόμους που έχουν ψηφιστεί τα τελευταία χρόνια για τα εργασιακά, είναι καθήκον μας να **στηρίζουμε κάθε σωματείο που παλεύει για υπογραφή συλλογικής σύμβασης.** **Οι εργοδότες έχουν αποθρασυνθεί** και θέλουν να καταργήσουν το παραμικρό εργασιακό δικαίωμα από τα ελάχιστα που έχουν απομείνει.

Παλεύουμε για επαναφορά των συλλογικών συμβάσεων. Στηρίζουμε τις απεργίες που παλεύουν ενάντια στις απολύσεις και τις μειώσεις μισθών, **και καλούμε τη WIND να προσέλθει στο τραπέζι των διαπραγματεύσεων και να υπογράψει νέα συλλογική σύμβαση, που θα καλύψει όλους τους εργαζόμενους, χωρίς μειώσεις μισθών, χωρίς δυσμενείς όρους για τους νέους εργαζόμενους.**

·         Καμία μείωση μισθών – καμία κατάργηση επιδομάτων

·         Άμεση μετατροπή των συμβάσεων ορισμένου χρόνου σε αορίστου χρόνου σύμβαση- προσλήψεις με συμβάσεις αορίστου χρόνου. Όχι στις ατομικές συμβάσεις

·         Όχι στην εργοδοτική τρομοκρατία, να σταματήσει η δίωξη της συνδικαλιστικής δράσης. Καμία αντιδραστική παρέμβαση – αλλαγή στις συνδικαλιστικές ελευθερίες και τα δικαιώματα.

·         Κατάργηση της ενοικιαζόμενης εργασίας, όλοι οι εργαζόμενοι με ίδιες εργασιακές συνθήκες και πλήρη δικαιώματα.

·         Όχι σε απολύσεις – εργολαβίες. Μέτρα υγιεινής και ασφάλειας σε κάθε εργασιακό χώρο.

Καλούμε τους εργαζόμενους να συσπειρωθούν στα σωματεία, να παλέψουν αγωνιστικά και συλλογικά για συλλογικές συμβάσεις εργασίας και αξιοπρεπείς συνθήκες για όλους.

ΣΤΗΡΙΖΟΥΜΕ ΤΗΝ 24ΩΡΗ ΑΠΕΡΓΙΑ ΣΤΗ WIND

Καλούμε στις απεργιακές συγκεντρώσεις , Λ. Αθηνών 106 και Κηφισίας 66

**Το Δ.Σ.**